James Esdaile

James Esdaile (Montrose, Angus, Eskozia, 1808ko otsailaren 6a - Londres, 1859ko urtarrilaren 10a) zirujau eskoziarra izan zen, anestesia hipnotikoaren bitartez ebakuntzak egiten aitzindaria izan zena. Hipnosiaren bidez (garai hartan "sonambulismo magnetiko"aren izenarekin ezagutzen zena) ehunka ebakuntza egin zituen Indiako Kalkuta hirian, anestesia kimikoa (kloroformo) asmatua izan aurretik  Rager, G.R.: Hipnosis, Sofrología y Medicina, Ed. Scientia (1973) 13-14 orr. ISBN: 84-85019-22-9 . Bere lan mardularen testigantza utzi zuen Mesmerism in India (1846) liburuan  Mesmerism in India Wood Library-Museum of Anesthesiology 

 Biografia 

Esdailek medikuntza ikasi zuen Edinburgon, bere lizentziatura 1830ean lortuz. Bere bronkitis kronikoa hobetzeko Indiako klima epela bere jaioterrikoa baino hobea zelakoan, 1839an Kalkutara lekualdatu zen, eta bertako ospitalean hasi zen lanean.

Bertan zela, mesmerismoaz irakurri zuen, eta 1845ean, bere pazienteen sufrimendua ikusiz ebakuntzetan (anestesia kimikoa oraindik ez baitzen erabiltzen), hasi zen Mesmerren teknikak aplikatzen. Urte hartan, hirurogeita hamabi ebakuntza egin zituen bere pazienteak "sonambulismo magnetikoan" zeuden bitartean, kasu ia gehienetan anestesia osoa lortuz  Salama Udaipurwala (2022) The Mesmeric Dr. James Esdaile Daily JsTor . Zer esanik ez dago berak "sonambulismo magnetikoa" deitu zuena hipnosiaren gradu sakona besterik ez zela izan. 

Esdailek berehala lortu zuen ospe handia, bere minik gabeko zirujiari esker. Bengalako gobernuak, bere emaitza ikusgarriak ikusita, ospitale bat ireki zion, Mesmeric Hospital, non mediku eskoziarrak ehunka ebakuntza kirurgiko egin zituen hurrengo urteetan  Rager, G.R.: Hipnosis, Sofrología y Medicina, Ed. Scientia (1973) 13-14 orr. ISBN: 84-85019-22-9 . Bere Mesmerism in India liburuan, zirujau eskoziarrak kontatzen du bere pazienteen artean, ebakuntza baten ondoren, heriotza tasa nabarmen jaisten zela, %5ekoa besterik ez izanik "sonambulismo magnetikoan" egon zirenen artean (garai hartan ebakuntza baten ostean pazienteen ia erdia hiltzen zenean, gehienbat infekzioen ondorioz)  Zilboorg, G. eta Hall, J.K. (1944): One Hundred Years of American Psychiatry, Ed. Columbia University Press, IBSN: 978-0231013628 .

Indian ospe handia lortu arren, Europako medikuek mesfidantzaz jaso zituzten Esdaileren emaitzak, eta ez zituzten, orokorrean, onartu bere prozedurak Europako ospitaleetan aplikatzeko. Bi izan ziren arrazoi nagusiak: alde batetik, Esdailek "giza magnestimoan" sinistea, hots, Mesmerren jarraitzaile izatea; garai hartan, "magnetismo" mota hori oso gutxietsia zegoen mediku eta zientzialarien artean, eta laster James Braid medikuak azken kolpea emango zion, magnestimoaren ordez hipnosiaren teoria zientifikoa proposatu zuenean. Eta bestalde, XIX. mendearen erdialdean anestesia kimikoa (eter eta kloroformoa) hasi zen aplikatzen kirofanoetan, anestesia hipnotikoaren beharra baztertu zuena  When Scottish medicine hospitalized Indian magic: Dr James Esdaile's mesmeric surgery in mid-nineteenth-century Bengal Cambridge University Press, 2024 .

Esdaile Eskoziara itzuli zen 1851ean, eta geroago Londresera lekualdatu zen. Hiri horretan hil zen 51 urte zituela.

 Erreferentziak 

 Kanpo estekak 

Kategoria: Hipnosia
Kategoria: Eskoziako medikuak
Kategoria:Edinburgheko Unibertsitateko ikasleak